CELEX: 32019D1875
Language: da
Date: 2019-11-08 00:00:00
Title: Rådets afgørelse (EU) 2019/1875 af 8. november 2019 om indgåelse af frihandelsaftalen mellem Den Europæiske Union og Republikken Singapore

14.11.2019   
               
               
                  DA
               
               
                  Den Europæiske Unions Tidende
               
               
                  L 294/1
               
            
         RÅDETS AFGØRELSE (EU) 2019/1875
         af 8. november 2019
         om indgåelse af frihandelsaftalen mellem Den Europæiske Union og Republikken Singapore
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 91, artikel 100, stk. 2, og artikel 207, stk. 4, første afsnit, sammenholdt med artikel 218, stk. 6, litra a), nr. v), og artikel 218, stk. 7,
         under henvisning til forslag fra Europa-Kommissionen,
         under henvisning til godkendelse fra Europa-Parlamentet, og
         ud fra følgende betragtninger:
         
                     (1)
                  
                  
                     I overensstemmelse med Rådets afgørelse (EU) 2018/1599 (1) blev frihandelsaftalen mellem Den Europæiske Union og Republikken Singapore (»aftalen«) undertegnet den 19. oktober 2018.
                  
               
                     (2)
                  
                  
                     I henhold til traktatens artikel 218, stk. 7, bør Rådet bemyndige Kommissionen til på Unionens vegne at godkende den holdning, som Unionen skal indtage i Handelsudvalget, til visse ændringer af aftalen, der skal vedtages ved en forenklet procedure. Kommissionen bør bemyndiges til at godkende ændringer, der skal vedtages af Handelsudvalget i henhold til artikel 9.18 (Ændring og rettelser af dækningen), for så vidt angår bilag 9-A til 9-I til aftalen, efter høring af det særlige udvalg, der er udnævnt af Rådet i overensstemmelse med traktatens artikel 207, stk. 3. Nærværende bestemmelse bør ikke gælde for ændringer af forpligtelser i medfør af bilag 9-E, del 2, til aftalen. Endvidere bør Kommissionen være bemyndiget til at godkende ændringer, der skal vedtages af Handelsudvalget i henhold til artikel 10.17 (Ordning for beskyttelsen af geografiske betegnelser) og 10.18 (Ændring af listen over geografiske betegnelser) for så vidt angår bilag 10-A og 10-B til aftalen.
                  
               
                     (3)
                  
                  
                     Aftalen bør godkendes på Unionens vegne.
                  
               
                     (4)
                  
                  
                     I overensstemmelse med aftalens artikel 16.16 (Ingen direkte virkning) bør aftalen ikke tillægge rettigheder eller pålægge forpligtelser for personer ud over de rettigheder og forpligtelser, som er opstået mellem parterne i henhold til folkeretten —
                  
               VEDTAGET DENNE AFGØRELSE:
         
            Artikel 1
            Frihandelsaftalen mellem Den Europæiske Union og Republikken Singapore godkendes herved på Unionens vegne.
            Teksten til aftalen er knyttet til denne afgørelse.
         
         
            Artikel 2
            Med henblik på artikel 9.18 (Ændring og rettelser af dækningen) skal Unionens holdning til ændringer eller rettelser af bilag 9-A til 9-I til aftalen godkendes af Kommissionen efter høring af det særlige udvalg, der er udnævnt af Rådet i overensstemmelse med traktatens artikel 207, stk. 3. Nærværende artikel gælder ikke for ændringer af forpligtelser i medfør af bilag 9-E, del 2, til aftalen.
         
         
            Artikel 3
            Med henblik på aftalens artikel 10.17 (Ordning for beskyttelsen af geografiske betegnelser) og 10.18 (Ændring af listen over geografiske betegnelser) skal Unionens holdning til ændringer af bilag 10-A og 10-B til aftalen godkendes af Kommissionen.
         
         
            Artikel 4
            Formanden for Rådet foranstalter på Unionens vegne den notifikation, der er omhandlet i aftalens artikel 16.13, stk. 2, med henblik på at udtrykke Unionens samtykke i at blive bundet af aftalen (2).
         
         
            Artikel 5
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 8. november 2019.
            
               
                  På Rådets vegne
               
               M. LINTILÄ
               
                  Formand
               
            
         
         
            (1)  Rådets afgørelse (EU) 2018/1599 af 15. oktober 2018 om undertegnelse på Den Europæiske Unions vegne af frihandelsaftalen mellem Den Europæiske Union og Republikken Singapore (EUT L 267 af 25.10.2018, s. 1).
         
            (2)  Datoen for aftalens ikrafttræden offentliggøres i Den Europæiske Unions Tidende på foranledning af Generalsekretariatet for Rådet.